Ο Σερ Άνρουντ Τζάγκνοτ με τον Αμερικανό πρόεδρο Τζορτζ Γ. Μπους.
Ο Σερ **Άνρουντ Τζάγκνοτ** ( Anerood Jugnauth, **आनेरूद जुग्नौथ**, 1930-2021) ήταν δικηγόρος και πολιτικός από τον Μαυρίκιο, πρωθυπουργός από τις 16 Ιουνίου 1982 έως τις 22 Δεκεμβρίου 1995, από τις 17 Σεπτεμβρίου του 2000 έως τις 30 Σεπτεμβρίου του 2003 και από τις 17 Δεκεμβρίου 2014 έως τις 23 Ιανουαρίου 2017. Υπηρέτησε επί 9 χρόνια στο αξίωμα του προέδρου της χώρας, το οποίο είναι εθιμοτυπικό. Έγινε ο μακροβιότερος πρωθυπουργός, καταρρίπτοντας το ρεκόρ των 14 ετών του Σιγουσάγκουρ Ραμγκούλαμ. Υπήρξε μέλος του Τάγματος του Αγίου Μιχαήλ και του Αγίου Γεωργίου (KCMG), Σύμβουλος της Βασίλισσας (Queen's Counsel, QC), τιμημένος από το Τάγμα του Αστεριού και Κλειδιού του Ινδικού Ωκεανού (GCSK), εξοχότατος της Αυτής Μεγαλειότητας στο Ανακτοβούλιο (Her Majesty's Most Honourable Privy Council, PC), Ιππότης της Λεγεώνας της Τιμής (GOLH), του Τάγματος των Πλειάδων (GOP) και του Τάγματος του Ανατέλλοντος Ηλίου (ORS). Το 1983 ίδρυσε το κόμμα Μαχητικό Σοσιαλιστικό Κίνημα (MSM). Ήταν παντρεμένος με τη Σαροτσίνι Τζάγκνοτ, με δύο παιδιά.

Πρώτα χρόνια
------------

Γεννήθηκε στις 29 Μαρτίου του 1930 και είναι Ινδουιστής στο θρήσκευμα. Καταγόταν από οικογένεια Ινδουιστών αγροτών που εργάζονταν σε φυτείες.Ολοκλήρωσε την πρωτοβάθμια εκπαίδευση στην Πάλμα και τη δευτεροβάθμια στο Ρίτζεντ Κόλετζ. Σπούδασε Νομικά στο Ηνωμένο Βασίλειο, ενώ νωρίτερα δίδαξε στο κολέγιο του Νιου Ήτον και μετά μεταφέρθηκε στο δικαστικό τμήμα. Στη δεκαετία του ' 60 εργάστηκε ως δικηγόρος και συνετέλεσε στις προσπάθειες για ανεξαρτησία. Ο Μαυρίκιος έγινε ανεξάρτητο κράτος το 1968.

Πολιτική καριέρα
----------------

### Πριν την πρωθυπουργία

Υπήρξε μέλος του κοινοβουλίου επί 35 χρόνια, από το 1963 έως το 1995 και από το 2000 έως το 2003. Το 1965 έγινε μέλος του Ινδουιστικού Κογκρέσου Όλου του Μαυρίκιου. Εισήλθε στην κυβέρνηση του Σιγουσάγκουρ Ραμγκούλαμ ως υπουργός προεδρίας για την ανάπτυξη από το 1965 έως το 1966. Τον Νοέμβριο του 1966 προήχθη σε υπουργό εργασίας. Έλαβε μέρος στη Συνταγματική Διάσκεψη για τον Μαυρίκιο στο Λονδίνο. Παραιτήθηκε από το αξίωμά του τον Απρίλιο του 1967. Από το 1976 έως το 1982 ήταν αρχηγός της αντιπολίτευσης.

### Πρώτες πρωθυπουργίες

To 1980 χρίστηκε Ιππότης από τη Βασίλισσα Ελισάβετ Β΄. Ήταν Πρωθυπουργός της χώρας από το 1982 μέχρι το 1995. Κέρδισε άνετα τις εκλογές το 1982, 1987 και 1991. Η άνοδός του στην πρωθυπουργία έγινε μετά τη νίκη του συνασπισμού του στις εκλογές που διενεργήθηκαν στις 11 Ιουνίου του 1982 στις οποίες το Μαχητικό Κίνημα Μαυρίκιου- Σοσιαλιστικό Κόμμα Μαυρίκιου (MMM-PSM) κέρδισε 60 επί συνόλου 62 εδρών στην εθνοσυνέλευση.. Ακολούθησε η νίκη στις εκλογές στις 21 Αυγούστου του 1983 (με το Σοσιαλδημοκρατικό Κόμμα (PMSD) και το Εργατικό Κόμμα (MLP) να στηρίζουν το Σοσιαλιστικό Κίνημα του Μαυρίκιου), με 41 έδρες επί συνόλου 62 και τις επόμενες, στις 30 Αυγούστου του 1987, κατά τις οποίες ο συνασπισμός του (MSM, MLP, PMSD και Οργάνωση του Λαού του Ροντρίγκες (OPR)) κέρδισε 41 επί συνόλου 62 εδρών. Στις 15 Σεπτεμβρίου του 1991 κέρδισε και πάλι τις εκλογές, με τον συνασπισμό του (MSM, MMM, Δημοκρατικό Εργατικό Κίνημα (MTD) και OPR) να καταλαμβάνει 59 από 62 έδρες. Ηττήθηκε στις εκλογές που διεξήχθησαν στις 20 Δεκεμβρίου του 1995 και παραιτήθηκε από την πρωθυπουργία.

### Δεύτερη πρωθυπουργία

Έγινε ξανά πρωθυπουργός μετά τη νίκη του στις εκλογές που διεξήχθησαν στις 11 Σεπτεμβρίου του 2000, στις οποίες το MSM-MMM κέρδισε 54 επί συνόλου 62 εδρών στην εθνοσυνέλευση. Προηγήθηκε η ήττα του στις επαναληπτικές εκλογές το 1998. Τέθηκε επικεφαλής κυβέρνησης συνασπισμού, με τον Πολ Μπερενζέ. Το 2003 παρέδωσε την προεδρία του κόμματός του στον γιο του, Πράβιντ Τζάγκνοτ.

### Πρόεδρος του Μαυρίκιου

Στις 7 Οκτωβρίου του 2003 έγινε Πρόεδρος της χώρας και επανεξελέγη ομόφωνα από την Εθνοσυνέλευση το 2008.. Υπηρέτησε ως πρόεδρος έως τις 31 Μαρτίου 2012, οπότε παραιτήθηκε εξαιτίας διαφωνίας του με τον πρωθυπουργό. Τον διαδέχθηκε υπηρεσιακά η αντιπρόεδρος, Μονίκ Οχσάν Μπελεπό.

### Τρίτη πρωθυπουργία

Έπειτα από τη νίκη του στις εκλογές του 2014, ο Τζάγκνοτ επέστρεψε στην πρωθυπουργία, κυβερνώντας έως το 2017, οπότε τον διαδέχθηκε στο αξίωμα ο γιος του, Πράβιντ Τζάγκνοτ.

Θάνατος
-------

Απεβίωσε σε κλινική της Φλορεάλ στον Μαυρίκιο, σε ηλικία 91 ετών στις 3 Ιουνίου 2021, λόγω ασθένειας.

Παραπομπές
----------

1. ↑  (Γερμανικά) *Εγκυκλοπαίδεια Μπρόκχαους*. jugnauth-anerood.
2. ↑  (Γερμανικά) *Munzinger Personen*. 00000016685. Ανακτήθηκε στις 9  Οκτωβρίου 2017.
3. ↑  topinfoguide.com/news/fans-mourns-death-of-sir-anerood-jugnauth-death-cause-obituary/.
4. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12081425s. Ανακτήθηκε στις 10  Οκτωβρίου 2015.
5. ↑  pib.gov.in/newsite/PrintRelease.aspx?relid=197647. Ανακτήθηκε στις 30  Ιανουαρίου 2020.
6. ↑  «Sir Anerood JUGNAUTH (Profile) Who's Who of Southern Africa». Αρχειοθετήθηκε από το πρωτότυπο στις 1 Οκτωβρίου 2008. Ανακτήθηκε στις 27 Μαΐου 2009.
7. ↑  MSN Encarta Αρχειοθετήθηκε 2009-04-28 στο Wayback Machine. Βιογραφικό.
8. ↑  Encyclopedia of African history, του Kevin Shillington]
9. 1 2 3 4  Βάση Δεδομένων αφρικανικών εκλογών
10. ↑  Mauritius Gazette Αρχειοθετήθηκε 2010-04-11 στο Wayback Machine. Sir Aneerood Jugnauth, President of The Republic of Mauritius, 30 Σεπτεμβρίου 2008
11. ↑  AFP, "Jugnauth re-elected Mauritius president", 20 Σεπτεμβρίου 2008.
12. ↑  Vernekar, Raju (3 Ιουνίου 2021). «The Former Prime Minister And President Of The Republic Of Mauritius, Sir Anerood Jugnauth Passes Away».
13. ↑  Achille, Joël (3 Ιουνίου 2021). «Décès de sir Anerood Jugnauth, ex-Premier ministre et président de la République».
14. ↑  «Sir Anerood Jugnauth est mort !». 3 Ιουνίου 2021. Αρχειοθετήθηκε από το πρωτότυπο στις 4 Ιουνίου 2021. Ανακτήθηκε στις 6 Ιουνίου 2021.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 19702966
* LCCN: n85319242
* ISNI: 0000 0000 3512 3853
* GND: 1252489315
* SUDOC: 098221116
* BNF: cb12081425s (data)

 |

 |

 Πολυμέσα σχετικά με το θέμα  Anerood Jugnauth στο Wikimedia Commons